REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/191-22

7. decembar 2022. godine

B e o g r a d

**Z A P I S N I K**

**ČETVRTE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 4. DECEMBRA 2022. GODINE**

Sednica je počela u 19,00 časova.

Sednicom je predsedavao Vladimir Đukanović, predsednik Odbora.

Sednici su prisustvovali članovi Odbora: Milica Nikolić, Jovan Palalić, Svetozar Vujačić, Đorđe Komlenski, Andrijana Vasić, Dubravka Kralj, Vladimir Gajić, Danijela Nestorović, Momčilo Vuksanović, dr Balint Pastor i prof. dr Jelena Jerinić.

Sednici su prisustvovali i: Marijan Rističević, zamenik člana, Dijana Radović, zamenik člana Vladana Zagrađanina i Nenad Mitrović zamenik člana Miodraga Gavrilovića.

Sednici nisu prisustvovali članovi Odbora: Jelena Milošević i Dejan Šulkić kao ni njihovi zamenici.

Sednici je prisustvovla i: Jasmina Vasović, predsednik Vrhovnog kasacionog suda i Visokog saveta sudstva.

Predsednik Odbora je obavestio članove i zamenike članova Odbora da je u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre razmotrio predloge odluka o izboru predsednika sudova i sudija koji se prvi put biraju na sudijsku funkciju.

Takođe, predsednik je predložio da na osnovu člana 76. Poslovnika Odbor na sednici obavi zajednički načelni pretres o tačkama 1 do 10, a nakon čega će Odbor obaviti glasanje o svakoj tački posebno.

Članovi i zamenici članova Odbora su **većinom glasova** prihvatili ovaj predlog.

Predsednik Odbora je stavio na glasanje, a članovi i zamenici članova Odbora su **većinom glasova** utvrdili sledeći

D n e v n i r e d

1. Razmatranje Predloga odluke o izboru predsednika suda, koji je podneo Visoki savet sudstva (broj 119-491/22 od 25. marta 2022. godine);

2. Razmatranje Predloga odluke o izboru predsednika sudova, koji je podneo Visoki savet sudstva (broj 119-1727/22 od 8. septembra 2022. godine);

3. Razmatranje Predloga odluke o izboru predsednika sudova, sa ispravkom, koji je podneo Visoki savet sudstva (broj 119-2282/22 od 28. oktobra 2022 i 119-2282/22-1 od 10. novembra 2022. godine);

4. Razmatranje Predloga odluke o izboru predsednika sudova, koji je podneo Visoki savet sudstva (broj 119-2591/22 od 24. novembra 2022. godine);

5. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-492/22 od 25. marta 2022. godine);

6. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-616/22 od 21. aprila 2022. godine);

7. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-1699/22 od 6. septembra 2022. godine);

8. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2281/22 od 28. oktobra 2022. godine);

9. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2350/22 od 4. novembra 2022. godine);

10. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2622/22 od 29. novembra 2022. godine);

11. Utvrđivanje predloga odluke o prestanku funkcije javnog tužioca (dopis broj 118-2496/21 od 17. novembra 2022. godine).

**ZAJEDNIČKI NAČELNI PRETRES O TAČKAMA 1 DO 10 -**  Razmatranje Predloga odluke o izboru predsednika suda, koji je podneo Visoki savet sudstva (broj 119-491/22 od 25. marta 2022. godine); Razmatranje Predloga odluke o izboru predsednika sudova, koji je podneo Visoki savet sudstva (broj 119-1727/22 od 8. septembra 2022. godine); Razmatranje Predloga odluke o izboru predsednika sudova, sa ispravkom, koji je podneo Visoki savet sudstva (broj 119-2282/22 od 28. oktobra 2022 i 119-2282/22-1 od 10. novembra 2022. godine); Razmatranje Predloga odluke o izboru predsednika sudova, koji je podneo Visoki savet sudstva (broj 119-2591/22 od 24. novembra 2022. godine); Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-492/22 od 25. marta 2022. godine); Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-616/22 od 21. aprila 2022. godine); Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-1699/22 od 6. septembra 2022. godine); Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2281/22 od 28. oktobra 2022. godine); Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2350/22 od 4. novembra 2022. godine); Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2622/22 od 29. novembra 2022. godine).

Predsednik je otvorio zajednički načelni pretres u vezi sa ovim tačkama dnevnog reda i reč dao Jasmini Vasović, predsedniku Vrhovnog kasacionog suda i Visokog saveta sudstva.

**Jasmina Vasović** je u uvodnom izlaganju upoznala prisutne sa postupkom koji je Visoki savet sudstva sproveo u vezi sa predlaganjem kandidata za izbor predsednika sudova kao i sa postupkom prilikom izbora kandidata za sudije koje se prvi put biraju na sudijsku funkciju. Vasović je predstavila pojedinačno svakog predloženog kandidata za izbor predsednika sudova kao i kandidate za sudije koji se prvi put biraju na sudijsku funkciju ističući za svakog od njih najvažnije podatke iz njihovih radnih biografija.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Vladimir Gajić, prof. dr Jelena Jerinić, Dubravka Kralj, Marijan Rističević, Svetozar Vujačić, Đorđe Komlenski i Jasmina Vasović.

**Vladimir Gajić** se zahvalio na iscrpnom uvodnom izlaganju i izrazio zadovoljstvo što veliki broj kandidata za sudije koje se prvi put biraju na sudijsku funkciju potiče iz reda sudijskih pomoćnika.

Izneo je stav da se ne može afirmativno sagledavati situacija u kojoj je za predsednika suda konkurisao samo jedan kandidat za koga je glasao čitav kolektiv, posebno kada se imaju u vidu veoma važni sudovi za srpsko pravosuđe, kao što su Privredni apelacioni sud u Beogradu i Apelacioni sud u Beogradu. Smatra da takva situacija nije odraz postojanja zdrave konkurencije i želje za unošenjem promena, s obzirom da se predlažu predsednici tih sudova koji su već na tim funkcijama, te oni postaju menadžeri i prestaju da budu sudije, što je u suprotnosti sa intencijom usvojenih ustavnih promena, po kojima će predsednici sudova moći tu funkciju da obavljaju samo u jednom mandatu.

Ukazao je i na situaciju u kojoj je za predsednika suda predložena sudija koja je samo šest godina sudija, što, po njegovom mišljenju, predstavlja suprotnost prethodnom predlogu, koji takođe ne smatra ispravnim.

Rekao je da se može uočiti i velika razlika u biografijama pojedinih kandidata koji se predlažu za predsednike pojedinih sudova, koje idu od impresivnih do oskudnih.

**Jasmina Vasović** je pojasnila detalje iz biografija pojedinih kandidata za predsednike sudova, koje su mogle da se učine nedovoljno valjanim, te je ukazla na greške tehničke prirode koje su se potkrale u pojedinim predlozima Visokog saveta sudstva.

Ponovo je istakla kao pozitivnu situaciju u kojoj se za predsednika pojedinog suda predlaže kandidat koji se jedini prijavio i za koga je glasao čitav kolektiv, jer to, po njenom mišljenju, ukazuje na činjenicu da taj sud dobro radi, te da dobru praksu ne treba menjati.

Ukazala je na činjenicu da možda i postoje sudije koji bi bili bolji kandidati za predsednika suda od predloženih, ali da je potrebno da se sudije osećaju sposobni za vršenje funkcije predsednika suda i da imaju volju da se prijave.

Istakla je da postoje i sudovi za čije predsednike se prijavilo pet kandidata, a da Visoki savet sudstva nije predložio ni jednog od njih jer ih ne smatra dovoljno kompetentnima za obavljanje funkcije predsednika suda.

Rekla je da predsednici sudova koji tu funkciju obavljaju u više mandata, veoma često i dalje sude i zadužuju predmete, što i ona sama čini, te da se ne može reći da se oni pretvaraju u menadžere.

Naglasila je da su svi predloženi kandidati ozbiljne sudije koje sebi neće dozvoliti da izgube kontakt sa strukom kako bi samo obavljali funkciju predsednika suda, ali je potvrdila da ponekad postoje i takvi slučajevi.

**Prof. dr Jelena Jerinić** se zahvalila Jasmini Vasović na izdvojenom vremenu, iscrpnom uvodnom izlaganju i spremnosti da odgovara na pitanja narodnih poslanika.

Istakla je da su na dnevnom redu sednice Odbora predlozi za izbor predsednika sudova i sudija koji se prvi put biraju na sudijsku funkciju koji su upućeni Narodnoj skupštini u martu 2022. godine i iznela stav da je od trenutka konstituisanja Narodne skupštine bilo dovoljno vremena da se o njima raspravlja u primerenije vreme od ovog u kome se održava sednica Odbora, koja je zakazana u veoma krtatkom vremenu i podsetila da ni jedna sednica Odbora do sada nije održana po danu, a za šta ne postoje opravdani razlozi.

Ukazala je na, po njenom mišljenju, apsurdnost važeće procedure za izbor predsednika sudova i sudija koji se prvi put biraju na funkciju, s obzirom da narodni posllanici nemaju mogućnost da ispituju ispunjenost uslova kandidata, već Narodna skupština odlučuje da li poklanja poverenje Visokom savetu sudstva ili ne, imajući u vidu da se pred narodnim poslanicima nalaze biografije predloženih kandidata, a ne svih učesnika u procesu izbora kandidata.

Iznela je stav da bi bilo potrebno da prethodno bude raspravljeno pitanje da li Ustavni zakon za sprovođenje Akta o promeni Ustava Republike Srbije dozvoljava izbor predsednika sudova od strane Narodne skupštine na predlog Visokog saveta sudstva, s obzirom da član 7. stav 2. ovog zakona, propisuje da Narodna skupština nastavlja da bira sudije koji se prvi put biraju na sudijsku funkciju do donošenja seta pravosudnih zakona, dok navedeni zakon ne propisuje ovakvu mogućnost za predsednike sudova, već propisuje da predsednici sudova koji su izabrani na tu funkciju pre stupanja na snagu ustavnih amandmana, nastavljaju da obavljaju ovu funkciju do isteka mandata, te da mogu da budu birani na tu funkciju u istom sudu u skladu sa zakonima kojima se njihov izbor usklađuje sa amandmanima.

Rekla je da se u situaciji u kojoj Narodna skupština bira predsednike sudova po trenutno važećim zakonima, dva meseca pre očekivanog donošenja zakona kojima treba da ova materija bude usklađena sa Ustavom, daje mogućnost da ista lica sada budu izabrana na mandat od četiri godine, a kasnije opet budu izabarani na mandmat od pet godina, bez da je to jasno propisano Ustavnim zakonom za sprovođenje Akta o promeni Ustava Republike Srbije.

Istakla je da ni ona, niti poslanička grupa kojoj pripada ne bi mogli da se izjašnjavaju o predlozima za izbor predsednika sudova, već da sa ovim izborima treba sačekati.

**Jasmina Vasović** je ponovo pojasnila zakonsku proceduru po kojoj Visoki savet sudstva Narodnoj skupštini dostavlja samo biografije kandidata koje predlaže za izbor predsednika sudova ili sudija koji se prvi put biraju na sudijsku funkciju.

Naglasila je da svi zakoni važe dok im ne prestane važnost, a da će zakonima kojima se propisuje postupak za izbor predsednika sudova i sudija koji se prvi put biraju na sudisjku funkciju važnost prestati kada Narodna skupština usvoji novi set pravosudnih zakona, jer bi u suprotnom postojala pravna praznina.

Pojasnila je da se i dalje sprovodi postupak za izbor predsednika sudova, između ostalog i zbog primedbi koje GREKO stalno upućuje, a koje se odnose na postojanje velikog broja vršilaca funkcija predsednika suda, što dovodi do pravne nesigurnosti i negativno utiče na nezavisost funkcije predsednika suda i kao primer navela situaciju koja je nastala nakon reforme sudstva iz 2009. godine.

Ukazala je da se predlozi za izbor predsednika sudova sukcesivno dostavljaju Narodnoj skupštini i da je najstariji predlog iz marta 2022. godine, te se ne može reći da se predlozi dostavljaju dva meseca pre očekivanog donošenja seta pravosudnih zakona kojima će se izvršiti usklađivanje sa ustavnim amandmanima.

Pojasnila je da Ustav ne ograničava funkciju predsednika suda samo na jedan mandat od 5 godina, osim za predsednika Vrhovnog suda, već da će to biti propisano zakonima koji tek treba da budu doneti.

**Dubravka Kralj** je dala komentar, kao narodni poslanik iz Zrenjanina, da je do sada osporavan izbor sudije Ankića za predsednika Osnovnog suda u Zrenjaninu, te da je ona u prošlom mandatu bila jedina koja je podržala njegov izbor, upravo iz razloga što je iz Zrenjanina i što zna kakav ugled ovaj sudija uživa.

Istakla je da se upravo na primeru sudije Ankića može zaključiti da nije negativna situacija kada za predsednika suda postoji samo jedan kandidat iza koga stoji ceo kolektiv, jer se na taj načn izražava jedinstvo svih sudija tog suda koji na taj način pokazuju koliko cene predloženog kandidata.

Ukazala je na potrebu da biografije predloženih kandidata budu kompletirane bližim podacima o obrazovanju predloženih kandidata, što podrazumeva prosečnu ocenu i dužinu studiranja svakog kandidata za sudiju koji se prvi put bira na sudijsku funkciju, ne da bi se diskvalifikovali kandidati sa nižim prosečnim ocenama i dužim trajanjem studija, već da su to indicije o kvalitetu predloženih kandidata koje bi trebalo uzeti u obzir, pored neprikosnovene ocene Visokog saveta sudstva.

**Jasmina Vasović** je istakla da Visoki savet sudstva biografije predloženih kandidata ne opterećuju ovakvim podacima, jer bi oni, po njenom mišljenju, bili relevantni sa aspekta razvoja akademske karijere.

**Prof. dr Jelena Jerinić** je ponovo ukazala ne nepostojanje izričite odredbe Ustavnog zakona za sprovođenje Akta o promeni Ustava Republike Srbije u vezi sa mogućnošću izbora predsednika sudova pre donošenja seta pravosudnih zakona kojima bi se ova materija uskladila sa Ustavom, ali je podržala potrebu za prevazilaženjem situacije u kojoj postoji veliki broj vršilaca funkcije predsednika sudova, na šta ukazuju i kritike koje upućuje GREKO.

Istakla je da joj namera nije bila da kritikuje predloge Visokog saveta sudstva, već da ukaže na apsurdnost situacije u kojoj Narodna skupština samo potvrđuje te predloge.

**Marijan Rističević** je izneo svoj stav u vezi sa situacijom u sudu u Staroj Pazovi i posebno istakao da bi bilo veoma važno da sudije koje se biraju imaju prebivalište u mestu u kome je sud, što bi omogućilo da građani bolje poznaju sudije koje im sude.

Podsetio je na prošla vremena kada su za sudije opštinskih sudova bili birani kandidati sa prebivalištem na teritoriji koju pokriva i sud, što bi bilo višestruko korisno.

**Jasmina Vasović** je istakla da trenutno ne postoje zakonske prepreke da na funkciju sudije koji se prvi put bira na sudijsku funkciju bude izabran kandidat koji nema prebivalište na teritoriji na kojoj se nalazi sud.

Naglasila je da Pravosudna akademija u nekim pravnim sistemima postoji dugi niz godina i kao primer je navela Francusku u kojoj se sudije biraju upravo iz reda polaznika Pravosudne akademije, te da samo mali broj najboljih bude izabran za sudove u Parizu, dok ostali bivaju izabrani za sudove šitom Francuske.

**Svetozar Vujačić** je izneo stav da činjenica da je za predsednika nekog suda bio prijavljen samo jedan kandidat ne mora da ukazuje na negativnu pojavu i kao primer naveo upravo izbor Jasmine Vasović za predsednika Vrhovnog kasacionog suda i podsetio da je ona bila jedini kandidat koga su podržale sve sudije Vrhovnog kasacionog suda, što upravo govori o njenoj kompetentnosti za obavljanje ove funkcije.

Naveo je da je takva situacija i u drugim slučajevima koji su i u predlozima koji su na dnevnom redu ove sednice.

**Đorđe Komlenski** istakao je da su predlozi za izbor predsednika sudova, kao i sudija koji se prvi put biraju na sudijsku funkciju već dugo u skupštinskoj proceduri, te da je svaki narodni poslanik imao dovoljno prilike da se raspita o svakom kandidatu.

Izneo je stav da ne smatra dobrim što će donošenjem seta pravosudnih zakona radi usklađivanja sa Aktom o promeni Ustava Republike Srbije, Narodna skupština biti izuzeta i postupka izbora predsednika sudova i sudija koji se prvi put biraju na sudijsku funkciju.

Takođe, rekao je da je uveren da je Visoki savet sudstva predložio najbolje kandidate za predsednike sudova i sudije koje se prvi put biraju na sudijsku funkciju.

Naglasio je da nije sporno da se postupci za izbor predsednika sudova i sudija koji se prvi put biraju na sudijsku funkciju nastave po važećim zakonima do trenutka kada budu doneti drugačiji zakoni.

Rekao je da ne smatra da je nužno potrebno da sudija ima prebivalište na teritoriji suda i kao primer naveo slučaj predsednika suda u Bečeju, koji treba da bude razrešen te funkcije, a koji će ostati sudija tog suda što smatra da nije dobro.

Ukazao je da članovi Odbora nisu dobili informacije o tome kada će biti rešen problem malog broja sudija u Osnovnom sudu u Obrenovcu, koji ima veliki broj predmeta, zbog čega trpe građani Obrenovca.

**Jasmina Vasović** je odgovorila da nema raspisanih konkursa za Osnovni sud u Obrenovcu, s obzirom da je prema sprovedenoj analizi Visoki savet sudstva našao da nema potrebe proširivati sistematizaciju za Osnovni sud u Obrenovcu.

U daljem toku sednice povela se kraća polemika u vezi sa rodno korektnim međusobnim obraćanjem prisutnih.

Kako se niko više nije javio za reč, predsednik Odbora je zaključio raspravu, nakon čega se pristupilo glasanju.

**PRVA TAČKA - Razmatranje Predloga odluke o izboru predsednika suda, koji je podneo Visoki savet sudstva (broj 119-491/22 od 25. marta 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke o izboru predsednika suda kao ovlašćeni predlagač u skladu sa članom 71. stav 1. Zakona o sudijama i članom 201. Poslovnika Narodne skupštine, te da predloži Narodnoj skupštini da prihvati Predlog odluke o izboru za predsednika Osnovnog suda u Pančevu.

Članovi i zamenici članova Odbora su **većinom glasova** prihvatili navedeni predlog.

**DRUGA TAČKA - Razmatranje Predloga odluke o izboru predsednika sudova, koji je podneo Visoki savet sudstva (broj 119-1727/22 od 8. septembra 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke o izboru predsednika sudova kao ovlašćeni predlagač u skladu sa članom 71. stav 1. Zakona o sudijama i članom 201. Poslovnika Narodne skupštine, te da predloži Narodnoj skupštini da prihvati Predlog odluke o izboru za predsednika Privrednog apelacionog suda, Apelacionog suda u Beogradu, Prekršajnog apelacionog suda, Višeg suda u Prokuplju, Višeg suda u Pirotu, Privrednog suda u Čačku, Prvog osnovnog suda u Beogradu, Drugog osnovnog suda u Beogradu, Osnovnog suda u Sjenici, Osnovnog suda u Surdulici i Prekršajnog suda u Loznici.

Članovi i zamenici članova Odbora su **većinom glasova** prihvatili navedeni predlog.

**TREĆA TAČKA - Razmatranje Predloga odluke o izboru predsednika sudova, sa ispravkom, koji je podneo Visoki savet sudstva (broj 119-2282/22 od 28. oktobra 2022 i 119-2282/22-1 od 10. novembra 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke o izboru predsednika sudova kao ovlašćeni predlagač u skladu sa članom 71. stav 1. Zakona o sudijama i članom 201. Poslovnika Narodne skupštine, te da predloži Narodnoj skupštini da prihvati Predlog odluke o izboru za predsednika Upravnog suda i Apelacionog suda u Nišu.

Članovi i zamenici članova Odbora su **većinom glasova** prihvatili navedeni predlog.

**ČETVRTA TAČKA - Razmatranje Predloga odluke o izboru predsednika sudova, koji je podneo Visoki savet sudstva (broj 119-2591/22 od 24. novembra 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke o izboru predsednika sudova kao ovlašćeni predlagač u skladu sa članom 71. stav 1. Zakona o sudijama i članom 201. Poslovnika Narodne skupštine,

te da predloži Narodnoj skupštini da prihvati Predlog odluke o izboru za predsednika Osnovnog suda u Valjevu, Osnovnog suda u Zrenjaninu, Osnovnog suda u Rumi, Prekršajnog suda u Obrenovcu, Prekršajnog suda u Jagodini i Prekršajnog suda u Zrenjaninu.

Članovi i zamenici članova Odbora su **većinom glasova** prihvatili navedeni predlog.

**PETA TAČKA - Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-492/22 od 25. marta 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke za izbor sudija koji se prvi put biraju na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Prekršajni sud u Beogradu i Osnovni sud u Lazarevcu.

Članovi i zamenici članova Odbora su **većinom glasova** prihvatili navedeni predlog.

**ŠESTA TAČKA - Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-616/22 od 21. aprila 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke za izbor sudija koji se prvi put biraju na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Osnovni sud u Aranđelovcu, Osnovni sud u Valjevu, Osnovni sud u Vršcu, Osnovni sud u Velikoj Plani, Osnovni sud u Zaječaru i Osnovni sud u Raški.

Članovi i zamenici članova Odbora su **većinom glasova** prihvatili navedeni predlog.

**SEDMA TAČKA - Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-1699/22 od 6. septembra 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke za izbor sudija koji se prvi put biraju na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Osnovni sud u Prokuplju, Osnovni sud u Rumi, Osnovni sud u Sremskoj Mitrovici, Osnovni sud u Senti i Osnovni sud u Trsteniku.

Članovi i zamenici članova Odbora su **većinom glasova** prihvatili navedeni predlog.

**OSMA TAČKA - Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2281/22 od 28. oktobra 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke za izbor sudija koji se prvi put biraju na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Osnovni sud u Staroj Pazovi, Osnovni sud u Velikom Gradištu, Osnovni sud u Čačku, Osnovni sud u Smederevu i Osnovni sud u Boru.

Članovi i zamenici članova Odbora su **većinom glasova** prihvatili navedeni predlog.

**DEVETA TAČKA - Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2350/22 od 4. novembra 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke za izbor sudija koji se prvi put biraju na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Privredni sud u Beogradu, Privredni sud u Nišu, Privredni sud u Novom Sadu, Privredni sud u Čačku, Treći osnovni sud u Beogradu (po oglasu od 21.11.2021) i Treći osnovni sud u Beogradu (po oglasu od 28.5.2021).

Članovi i zamenici članova Odbora su **većinom glasova** prihvatili navedeni predlog.

**DESETA TAČKA - Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2622/22 od 29. novembra 2022. godine).**

Predsednik Odbora je predložio da Odbor konstatuje da je Visoki savet sudstva podneo Predlog odluke za izbor sudija koji se prvi put biraju na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Osnovni sud u Loznici, Osnovni sud u Novom Sadu, Osnovni sud u Novom Pazaru, Osnovni sud u Petrovcu na Mlavi, Osnovni sud u Somboru, Osnovni sud u Surdulici, Osnovni sud u Šapcu, Prekršajni sud u Valjevu, Prekršajni sud u Zaječaru i Prekršajni sud u Kraljevu.

Članovi i zamenici članova Odbora su **većinom glasova** prihvatili navedeni predlog.

Predsednik je stavio na glasanje predlog da za izvestioca Odbora bude određen Vladimir Đukanović.

Članovi i zamenici članova Odbora su **većinom gasova** prihvatili navedeni predlog.

**JEDANAESTA TAČKA: Utvrđivanje predloga odluke o prestanku funkcije javnog tužioca (dopis broj 118-2496/21 od 17. novembra 2022. godine).**

Predsednik Odbora je obavestio prisutne da je Državno veća tužilaca dostavilo Narodnoj skupštini Odluku A br. 560/22 od 17. novembra 2022. godine kojom je utvrđeno da su ispunjeni uslovi da javnim tužiocima navedenim u Odluci, prestane funkcija javnog tužioca, na osnovu člana 87. stav 2. Zakona o javnom tužilaštvu, dana 15. maja 2023. godine, usled prestanka mandata.

Kako se niko nije javio za reč, predsednik Odbora je zaključio raspravu i predložio da Odbor utvrdi Predlog odluke o prestanku funkcije javnog tužioca, javnim tužiocima navedenim u Predlogu odluke, dana 15. maja 2023. godine, usled prestanka mandata i uputi ga Narodnoj skupštini na usvajanje.

Članovi i zamenici članova Odbora su **većinom glasova** prihvatili navedeni predlog.

Predsedavajući je stavio na glasanje predlog da za predstavnika Odbora na sednici Narodne skupštine bude određen Vladimir Đukanović.

Članovi i zamenici članova Odbora su **većinom glasova** prihvatili navedeni predlog.

Sednica je završena u 21,15 časova.

SEKRETAR PREDSEDNIK

Sanja Pecelj Vladimir Đukanović